Mette Frederiksen (S), 2003-11-04:
Det er ikke nogen hemmelighed, at de regler, der knytter sig til den forlængede barselorlov, endda selv om loven ikke er ret gammel, allerede har givet en masse vanskeligheder både for den enkelte kvinde eller mand, der tager barselorloven, for virksomhederne og for de fagforeninger og kommuner, der skal vejlede i, hvordan loven og reglerne skal bruges.
Hertil kommer, at barsellovgivningen i det hele taget er både utilstrækkelig og faktisk endda meget svær at overskue, ikke mindst for den nybagte mor eller far, som reglerne jo faktisk er til for.
Ethvert tiltag, der kan rette op på de skævheder og problemer, der knytter sig til nuværende lovgivning, hilser vi selvfølgelig fra Socialdemokratiets side velkommen, og der er for så vidt masser af problemer at tage fat på. Der er varslingsreglerne, som er så komplicerede, at ingen forstår dem eller i hvert fald ganske få.
Der er de dårlige økonomiske vilkår, som er virkeligheden for langt de fleste kvinder og mænd, der tager barselorlov i Danmark.
Der er pensionsproblematikken, altså at kvinder ofte får en økonomisk ringere alderdom på grund af manglende pensionsindbetalinger i forbindelse med deres barsel.
Og endelig er der det problem, at vi, så vidt vi kan gennemskue, endnu ikke har implementeret EU's graviditetsdirektiv fuldstændig i dansk lovgivning.
Det her lovforslag, som er et lille lovforslag, er et lille skridt på vejen, men spørgsmålet er jo selvfølgelig, om det lille skridt er stort nok. KL. 15.50 Vi er selvfølgelig positive over for, at kvinder og mænd, de mænd, der i øvrigt ikke står ret meget om i lovforslaget, nu reelt får adgang til feriepenge i forbindelse med afholdt barsel.
Men vi kunne, hvis ellers regeringen ville være måske bare lidt mere ambitiøs, nå endnu længere. I virkeligheden skulle det her problem med de manglende feriepenge i forlængelse af barsel måske diskuteres et helt andet sted, nemlig i forlængelse af ferielovgivningen og slet ikke her, altså i dagpengelovgivningen. Under alle omstændigheder kan man i hvert fald lade sig inspirere af det, der står i ferielovgivningen.
For ferielovgivningen sikrer nemlig, at både mænd og kvinder får fulde feriepenge i forbindelse med sygdom, uanset om der udbetales løn under sygefraværet eller ej.
Hvorfor ikke lade samme princip gælde, når det gælder graviditet og barsel for mænd og kvinder?
Det kunne vi f.eks. gøre ved at forpligte arbejdsgiveren til at indbetale feriepenge for gravide, uanset om den pågældende kvinde eller mand er berettiget til fuld eller delvis løn i forbindelse med barsel.
I virkeligheden er det her lovforslag i sig selv et godt udtryk for, at EU, når det gælder ligestilling, er løftestangen for ligestilling mellem mænd og kvinder og ikke det modsatte, som ellers ofte påstås.
Det er jo, fordi vi har et godt EU-direktiv på graviditetsområdet og barselområdet, at regeringen føler sig forpligtet til at tage det her skridt.
Vi vil da sådan set gerne foreslå, at vi bruger udvalgsarbejdet til at komme de eventuelle tvivlsspørgsmål til livs.
Under alle omstændigheder er det ikke særlig ambitiøst at gå efter laveste fællesnævner, når det gælder implementering af EU-direktiver, og det synes vi faktisk regeringen gør med det her lovforslag.